# Casal Lambda

El Casal Lambda és un centre associatiu de Barcelona que té com a objectiu la normalització del fet homosexual. És una emanació del Front d'Alliberament Gai de Catalunya (FAGC), que va crear-se el 1976 sota el nom d'Institut Lambda, per Armand de Fluvià i Escorsa. Va ser el primer centre LGTB de tot l'estat espanyol. L'objectiu principal del Casal Lambda és la normalització social de l'homosexualitat per serveis destinats tant als LGT com al gran públic i per accions culturals, d'informació i de sensibilització destinades a la societat sencera: les institucions públiques, els partits polítics, l'ensenyament i qualsevol entitat interessada.

## Context històric

Durant decennis de repressió no solament per les institucions franquistes, però també per una societat masclista, només reunions clandestines i discretes havien estat possibles. A una època a la qual tot era de construir i tampoc no hi havia cap iniciativa comercial, la necessitat d'un espai de trobada i orientació per a gais i a lesbianes, així com un centre d'informació i documentació sobre sexualitat va palesar-se, al costat d'un grup d'acció, el FAGC.
El 2016 va celebrar els seus 40 anys amb una exposició commemorativa a l'Institut Francès. El setembre del mateix any va canviar la ubicació de la seva seu i es va situar a l'estació de França. Durant el 2014 el Casal Lambda va organitzar una sèrie de debats sobre el col·lectiu LGBT sota el títol Els 40 miralls.

## Activitats

La revista Lambda és la publicació degana del moviment Gai a l'Estat espanyol, s'edita des de gener de 1978 amb la missió de difondre les activitats del Casal Lambda. La revista i el seu contingut responen a una manera d'entendre la vida i les relacions entre les persones i pretén ésser la veu del Casal Lambda en temes d'igualtat de drets personals, incidint en els temes relacionats amb l'orientació sexual i en específic amb l'orientació homosexual.
L'entitat organitza diverses activitats i espais, com per exemple el Centre de Documentació, obert a tothom, el qual conté un fons documental extensiu sobre temàtica homosexual, una biblioteca, una videoteca i hemeroteca, amb publicacions d'arreu i un arxiu històric del moviment gai i lèsbic. També s'organitza la Mostra Internacional de Cinema Gai i Lesbià, que és un festival de cinema de temàtica LGTB que se celebra anualment a Barcelona. Al llarg de dues setmanes a principis del mes de juliol es projecta una selecció de llargmetratges, documentals i curtmetratges LGTB. Aquest festival va ser creat el 1995, essent la primera mostra LGTB del país. El nom del festival és un homenatge a la revista novaiorquesa homònima de finals dels anys vint, FIRE!!, dirigida per l'escriptor negre i homosexual Richard Bruce Nugent, retratat en una de les pel·lícules més emblemàtiques del festival, Brother to Brother, que es va projectar en una edició del festival. A més, també destaca la convocatòria dels premis Lambda que són atorgats a obres d'art de temàtica LGBT en les categories fotografia, còmics, poesia i contes.

## Fons

El 2007, la biblioteca de l'Arxiu Nacional de Catalunya (ANC) va elaborar el catàleg del fons bibliogràfic Moviment Gai (Armand de Fluvià i Escorsa). Els fons està compost de dues parts: una biblioteca d'uns 2000 llibres de temàtica gai i un fons documental amb documents originals des dels anys de clandestinitat, i de l'inici del Casal Lambda i del Front d'Alliberament Gai de Catalunya.

## Referències

* ↑ «Casal Lambda». Gran Enciclopèdia Catalana. Barcelona: Grup Enciclopèdia Catalana.
* ↑ Nota de premsa Casal Lambda, 6 de maig de 2012
* ↑ Louis-Georges Tin, Diccionario de la homofobia, Volum 52 de Akal diccionarios, Madrid, Ediciones AKAL, 2012, pàgina 75, ISBN 9788446021711
* ↑ «Qui som?» Arxivat 2013-03-04 a Wayback Machine. Declaració al web oficial del casal
* ↑ Albert Ferrarons, Rosa sobre negre: breu història de l'homosexualitat a l'Espanya del segle XX, Busca Edicions, 2008, pàgina 87, ISBN 978-84-96987-11-1
* ↑ Enric Prat, Moviments socials a la Catalunya Contemporània, Barcelona, Edicions Universitat Barcelona, 2004, pàgines 122-123, ISBN 9788447527908
* ↑ Sales, Martí «L'orgull de Barcelona, radiografia de l'ambient LGBT». Time Out Barcelona, 12-07-2016.
* ↑ Historia del movimiento lésbico y gay: las etapas histórica en España Arxivat 2010-09-21 a Wayback Machine., Fundación Triángulo, s.d.
* ↑ «Revista Lambda» Arxivat 2016-03-03 a Wayback Machine., directe!cat, 19 de gener de 2008
* ↑ «LGTB (2010) », Dixit, Centre de documentació de serveis socials, Generalitat de Catalunya
* ↑ «Què es FIRE!!?». Mostra FIRE!!. [Consulta: 29 juny 2022].
* ↑ Bernat Salvà, «Cine gai i lesbià obert a tots els públics», El Punt Avui, 5 de juliol de 2012
* ↑ «Premis Lambda archivos». Casal Lambda. [Consulta: 29 juny 2022].
* ↑ «La catalogació del fons bibliogràfic Moviment Gai (Armand de Fluvià i Escorsa)» Arxivat 2014-09-09 a Wayback Machine..Butlletí de l'Arxiu Nacional de Catalunya, n°18, novembre 2007, pàgina 19

## Enllaços externs

* Pàgina web del Casal Lambda
* Pàgina oficial de la Mostra internacional de cinema Gai i Lesbià